Teknillisen korkeakoulun vanha päärakennus

**Teknillisen korkeakoulun vanha päärakennus** sijaitsee Hietalahdentorin itäpuolella Helsingin Kampissa. Rakennuksen suunnitteli Frans Sjöström, ja se valmistui vuonna 1877.

## Rakennus
### Tarve ja sijainti
Vuonna 1849 Helsinkiin perustettu Teknillinen korkeakoulu, silloinen Helsingin teknillinen reaalikoulu ja vuodesta 1872 alkaen Polyteknillinen  koulu, toimi alun perin Aleksanterinkadulla Litoniuksen talossa. Rakennus kävi kuitenkin liian pieneksi, ja siksi isommalle koulurakennukselle alettiin etsiä tonttia muun muassa Katajanokalta. Edustava sijainti löytyi lopulta torin laidalta Hietalahdesta. Teknillistä korkeakoulua pidettiin suuressa arvossa, ja siksi rakennus erosi tavanomaisista koulurakennuksista. 

### Rakennustyöt
 
Rakennuksen Frans Sjöström piirsi vuonna 1872, ja rakennustyöt aloitettiin 1874. Rakennus otettiin käyttöön vuonna 1877. Valmistuessaan koulurakennus oli kolmikerroksinen. Materiaalina käytettiin tiiltä, ja rapatut julkisivut maalattiin keltaisen sävyllä. 

### Laajennukset
 
Koska opiskelijamäärät kasvoivat nopeasti, rakennukselle alettiin suunnitella laajennusta. Tilat olivat käyneet 1900-luvun alkuun mennessä niin ahtaiksi, että esimerkiksi juhlasali oli otettu opetuskäyttöön. Gustaf Nyströmin suunnittelema laajennushanke käynnistyi vuonna 1902, ja rakennustyöt valmistuivat vuonna 1904. Näkyvimpiä muutoksia olivat torinpuoleiset siipiosat ja koristeelliset tornit sekä sisäpihan kirjasto-osa. Katolle rakennettiin rautarakenteinen observatorio. Nyströmin mukaan arkkitehti Theodor Höijer avusti laajennuksen suunnittelemisessa, mutta yhteistyön yksityiskohtia hän ei selventänyt.

Rakennus kärsi kuitenkin edelleen tilanpuutteesta, ja siksi sitä laajennettiin ja samalla korotettiin kahdella kerroksella vuonna 1928 Armas Lindgrenin suunnitelmien pohjalta. Tällöin rakennus sai nykyisen ulkomuotonsa. Lindgren esimerkiksi yhdisti Sjöströmin uusrenessanssiin 1920-luvun klassisismin piirteitä ikkuna-aukotuksin ja koristebalustradein. Pääsisäänkäyntiä ja sisääntuloaulaa suurennettiin, ja Nyströmin tornimainen osa poistettiin. Lindgren suunnitteli rakennuksen myls koristeellisia huonekaluja.
 
Korttelikokonaisuuteen kuuluivat päärakennuksen lisäksi korttelin sisäosassa sijaitseva tiilinen Vanhan kemian rakennus, pitkänomainen Uuden kemian rakennus sekä rakennus osoitteessa Bulevardi 29.
Frans Sjöströmin piirtämä Bulevardi 29 oli alkujaan asuinrakennus, kunnes valtio osti sen ja muutti sen osaksi oppilaitosta.

### Vauriot
 
Rakennus kärsi vaurioita talvisodan pommituksissa vuonna 1939. Se entisöitiin jo seuraavan vuoden syksyyn mennessä, mutta Helsingin suurpommituksissa helmikuussa 1944 rakennus sai jälleen vahinkoa. Pommituksessa ja sitä seuranneessa tulipalossa tuhoutuivat Gustaf Nyströmin kirjasto-osa ja Frans Sjöströmin
kemian rakennus. Tarinan mukaan neuvostoliittolaiset pommittajat luulivat rakennusta Presidentinlinnaksi. Kohteena on saatettu pitää myös Hietalahden telakkaa.

## Käyttö
Teknillisen korkeakoulun käytössä rakennus oli vuosina 1877–1964. Rakennuksen valmistumisen aikaan koulun nimi oli Polyteknillinen koulu, ja vuonna 1879 se sai uuden nimen Polyteknillinen opisto. Vuodesta 1908 alkaen se tunnettiin Suomen teknillisenä korkeakouluna. Nimi Teknillinen korkeakoulu otettiin käyttöön vuonna 1942.

Vuonna 1964 Teknillinen korkeakoulu siirtyi Espoon Otaniemeen; Alvar Aallon suunnittelema uusi päärakennus tunnetaan nimellä Kandidaattikeskus. Samana vuonna Hietalahden vanhaan päärakennukseen siirtyi Helsingin teknillinen oppilaitos, joka vuodesta 1996 tunnettiin Helsingin ammattikorkeakoulu Stadiana ja vuodesta 2008 Metropolia-ammattikorkeakouluna. Metropolia käytti rakennuksesta nimeä Bulevardin toimipiste. Sittemmin Metropolian toiminta on siirretty Myllypuron kampukselle. Vanha päärakennus jäi tyhjilleen. Rakennus on suojeltu, ja sen omistaa Helsingin kaupunki.

## Kuvia

Polyteknillisen opisto.jpg|Frans Sjöströmin laatima perspektiivipiirustus vuodelta 1873.
University of Technology, Hietalahdentori. Main entrance. (14357062313).jpg|Pääsisäänkäynti.
Corridor of main building (14157882867).jpg|Sisätiloja.
Teknillisen korkeakoulun vanha päärakennus - N190145 - hkm.HKMS000005-000003z1.jpg|Käytävä ja portaikkoa. Kuvattu vuonna 1990 juuri ennen peruskorjausta; rakennus peruskorjattiin vuosina 1990–1995. 

Hietalahdenallas hoods as observed from the roof of Verkkokauppa in Jätkäsaari, Länsisatama, Helsinki, Finland, 2023 April.jpg|Rakennus osana Hietalahden kokonaisuutta; näkymä Jätkäsaaresta. Etualalla Hietalahdenallas.


## Lähteet
* Päärakennus: Rakennushistoriaselvitys. Arkkitehtitoimisto ark-byroo. (PDF). 31.8.2015. Viitattu 28.3.2026

### Viitteet

## Aiheesta muualla